CELEX: 32016D0530
Language: hu
Date: 2016-04-01 00:00:00
Title: A Bizottság (EU) 2016/530 végrehajtási határozata (2016. április 1.) a Németország által a 2006/42/EK európai parlamenti és tanácsi irányelv alapján egy bizonyos típusú áramfejlesztő forgalomba hozatalának betiltásáról hozott intézkedésről (az értesítés a C(2016) 1779. számú dokumentummal történt) (EGT-vonatkozású szöveg)

5.4.2016   
            
            
               HU
            
            
               Az Európai Unió Hivatalos Lapja
            
            
               L 88/32
            
         A BIZOTTSÁG (EU) 2016/530 VÉGREHAJTÁSI HATÁROZATA
   (2016. április 1.)
   a Németország által a 2006/42/EK európai parlamenti és tanácsi irányelv alapján egy bizonyos típusú áramfejlesztő forgalomba hozatalának betiltásáról hozott intézkedésről
   
      
         (az értesítés a C(2016) 1779. számú dokumentummal történt)
      
   
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a gépekről és a 95/16/EK irányelv módosításáról szóló, 2006. május 17-i 2006/42/EK európai parlamenti és tanácsi irányelvre (1) és különösen annak 11. cikke (3) bekezdésére,
   mivel:
   
               (1)
            
            
               Németország a 2006/42/EK irányelv 11. cikkének (2) bekezdése szerinti eljárásnak megfelelően tájékoztatta a Bizottságot arról az intézkedéséről, amelyet a Zhejiang Lingben Machinery and Electronics Co. Ltd (Kína) által gyártott és a FRINGO GmbH & Co. KG (Németország) által forgalmazott Rotenbach FO-65/LB2600 típusú áramfejlesztő forgalomba hozatalának tilalmával kapcsolatban hozott.
            
         
               (2)
            
            
               Az intézkedés meghozatalának oka az volt, hogy az áramfejlesztő nem felel meg a 2006/42/EK irányelv I. mellékletében meghatározott alapvető egészségvédelmi és biztonsági követelményeknek.
            
         
               (3)
            
            
               A villamosenergia-ellátással kapcsolatban a 2006/42/EK irányelv I. mellékletének 1.5.1. pontja előírja, hogy a villamos energiával működő gépet úgy kell megtervezni, gyártani és felszerelni, hogy minden elektromos jellegű veszély megakadályozható legyen. Az áramfejlesztőnek a következő hiányosságai vannak:
               
                           —
                        
                        
                           a gyújtáskapcsoló és a benzinmotor gyújtásmechanizmusa, illetve a szabadon hozzáférhető 12 V-os akkumulátor közötti külső vezeték meghibásodás esetén áramütést, tüzet vagy az akkumulátor rövidzárlatát okozhatja,
                        
                     
                           —
                        
                        
                           habár az áramfejlesztő gépcsoport kezelőpanele egy külön házban található a gép hátsó részén, a vezeték (generátorkábel) bemenete és a ház borításában található törési pont egymáshoz képest úgy helyezkednek el, hogy a feszültségmérő 230 V-os, áram alatt levő csatlakozásait és az ipari csatlakozóaljzat áram alatt levő részeit közvetlenül meg lehet érinteni,
                        
                     
                           —
                        
                        
                           a vezérlőpanel bizonyos részei nem felelnek meg az IPX3 védettségi fokozatnak,
                        
                     
                           —
                        
                        
                           a 400 V-os és a 230 V-os aljzaton is több földvezeték van csatlakoztatva egy végcsatlakozáshoz,
                        
                     
                           —
                        
                        
                           a vezetékek vége ónozott, de nincs saruzva, ami növeli az akár végzetes áramütés veszélyének kockázatát, amennyiben a gép használója megérinti a termék valamely nagy feszültség alatt levő részét,
                        
                     
                           —
                        
                        
                           a (ZÖLD-SÁRGA színű) földvezeték kivételével egyik vezetéket sem lehet egyértelműen beazonosítani. Nem mellékeltek kapcsolási rajzot, ami alapján a vezetékeket azonosítani lehetne,
                        
                     
                           —
                        
                        
                           a különböző típusú kábelekhez használt színkódok nem felelnek meg az előírásoknak.
                        
                     
         
               (4)
            
            
               A gép jelölésével kapcsolatban a 2006/42/EK irányelv I. mellékletének 1.7.3. pontja előírja, hogy a gépen jól láthatóan, olvashatóan és letörölhetetlenül fel kell tüntetni bizonyos minimális adatokat. A benzinmotoros áramfejlesztőn nem szerepel a „kisfeszültségű áramfejlesztő” címke. Az adattábla ragasztóval van rögzítve és könnyen el lehet távolítani. A gyártó cég neve és teljes címe hiányos.
            
         
               (5)
            
            
               A Bizottság felkérte a Fringo GmbH&Co. KG-t és Zhejiang Lingben Machinery and Electronics Co. Ltd-t, hogy tegyék meg észrevételeiket a Németország által hozott intézkedéssel kapcsolatban. Nem érkezett válasz.
            
         
               (6)
            
            
               A német hatóságok által benyújtott bizonyítékok vizsgálata során megerősítést nyert, hogy a Zhejiang Lingben Machinery and Electronics Co. Ltd által gyártott és a Fringo GmbH & Co. KG (Kurfürstendamm 96, 10709 Berlin) által forgalmazott áramfejlesztő nem felel meg a 2006/42/EK irányelv 5. cikke (1) bekezdésének a) pontjában említett alapvető egészségvédelmi és biztonsági követelményeknek, a megfelelés hiánya pedig súlyos kockázatot jelent a felhasználók testi épségére nézve. Ezért a Németország által hozott intézkedést indokoltnak kell tekinteni,
            
         ELFOGADTA EZT A HATÁROZATOT:
   1. cikk
   A Németország által a Zhejiang Lingben Machinery and Electronics Co. Ltd által gyártott és a Fringo GmbH & Co. KG (Kurfürstendamm 96, 10709 Berlin) által forgalmazott Rotenbach FO-65/LB2600 típusú áramfejlesztő forgalomba hozatalának tilalmával kapcsolatban hozott intézkedés indokolt.
   2. cikk
   Ennek a határozatnak a tagállamok a címzettjei.
   
      Kelt Brüsszelben, 2016. április 1-jén.
      
         
            a Bizottság részéről
         
         Elżbieta BIEŃKOWSKA
         
            a Bizottság tagja
         
      
   
   
      (1)  HL L 157., 2006.6.9., 24. o.